Wir, nachbenempten Wernher Moser, burger zuͦ Bremgarten, und Albrecht Moser, burger zuͦ Zùrich, sin elicher sun, tuͦnd kunt und bekennēt offenlich mit
disem brieff, das wir mit guͦter, zitlicher vorbetrachtūg, gesund libs, vernunfft und der sinnen fùr uns und all unser erben mit uns herzuͦ vestentklich verbundē
unser nutz und notdurfft damit zuͦ fùrdren, eins ufrechten, stêten vesten und ewigen kofs verkoufft und zekouffen geben habent, inkrafft und urkund dissz brieffs, der
wirdigen frowen, frow Annen Fundlin, closterfrowen und jetz pflegerin des jarzit ampts ze Kùngszfelden, und Cuͦnrat Widmer, irem amptmā, an ir statt mitt
namē, ich, Albrecht Moser, zwey pfund haller gelts ewiger und jaͤrlicher gùlt an statt und zuͦ handen des jetzgenanten jarzit ampts zuͦ Kùngszfelden und
ich, Wernher Moser, zechen schilling haller gelts, öch ewiger und jaͤrlicher guͤlt, an statt und zuͦ handen der lùtkilchen ze Gebistorff, so wir dahar an swingelt gehebt habent uff, von und ab ettlichen guͤtern ze Gebistorff, die ursprùnglich harlangent von unser gnêdigen herschafft von Oͤsterˀich, von dero öch
semlich gùlt vor ziten fùr fùnf stuck, je zechen schilling haller gelt fùr ein stuck und jeklich stuck fùr zwoͤlf guldin, zuͦ pfand hingeben und verpfendt ist,
nach innhalt des pfandbrieffs, den wir um̄ die und ander vil mer gùlt versigelt innhabent. und ist diser koͤf und verkoͤff der genempten gùlt beschechē um̄
zwenzig und fùnf guldin Rinischer, guͦter genger und gaͤber, der wir von den genempten koͤffern mittnamē zwenzig guldin von wegē des jarzit ampts
ze Kùngsfeld₎ umb die zwen pfund gelts, ich, Albrecht Moser, und die fùnf guldin um̄ die zechen schillīg gelts von der kilchen ze Gebistorf ich, Wernher Moser,
gantz und in unsern schinbaren nutz und notdurfft bezalt sind nach unserm vollen benuͤgen und sy der quitt und ledig sagent. und darum̄ enzichen und entwerent wir, obgen̄ten verkoͤffer, Wernher und Albrecht Moser, uns gemeinlich und unverschadenlich fùr uns und alle unser erben des obgen̄ten koͤfs un̄ verkoͤffs
um̄ die vorgeschribnen gùlt mit aller rechtūg und zuͦgehoͤrd un̄ aller vordrūg, rechtūg und ansprach, so wir bishar daran gehebt hand oder fùro wir oder
unser erben haben oder gewinnen moͤchten mit aller gewerd, besitzūg und innemūg und gebent das alles lidklich uf, in und zuͦ handen der obgen̄ten koͤffer,
an statt un̄ zuͦ handen, wie vor stat, mitt namē die zwen pfùnd gelts zuͦ handen des jarzit ampts ze Kùngsfeld und die zechen schillīg gelts zuͦ handē
der kilchen ze Gebistorff und ir nachkomē innzehabent, zenutzēt, ze niessent und in all weg damit zutuͦnd und lassent als mit irem eignen unbekùmbertē
pfandguͦt, än unser, der verkoͤffer, unser erben nachkomē und mencklichs von unser wegen sumen, irˀen und insprechen. wir geloben öch daruff fùr uns un̄
unser erben by unsern guͦten truwen disen kouff und verkouf, wie vor staͤt, war, staͤt und vest zuͦ halten und dawider niemer zekomēt, zeredent, ze
werbent, zetuͦnd, schaffen, verhengen, noch gehellen getan werden in einich wis. und sunder inen, den obgen̄ten koͤffern, des koufs und verkoufs um̄
die obgen̄ten gùlt zuͦ hand und an statt des jarzitampts ze Kùngsfeld und der kilchen ze Gebistorf, wie vor stat, fùr recht pfandbar eygen und
sussz unbekùmbert recht weren zesind. und des guͦt sicher werschafft und was sich derhalb gebùrt zetuͦnd wo, wen̄, wie, gen wem und als dick inen das
notdurfftig ist oder wirt und wir das durch recht tuͦn soͤllent. wir verzichent uns ouch herùber und in diser sach fùr uns und unser erben aller
schirm und hilff geistlicher und weltlicher gerichten, rechten, gesetzten, frygheiten, gnaden, uszùgen, fùnden, geverden und mit namē alles des, so wir oder
jemant hiewider sin moͤcht ùber al in einich wise. und wan̄ nu der obgemeldt unser pfandbrieff, dēn wir um̄ die gùlt habent mer und ander gùlt darzuͦ,
als ouch vorgemeldt ist, bewiset und uns deshalben den hinus zegebent nitt komlich, darum̄ ist disem kouff und verkouf eygenlich beredt, das
der selb brieff uns obgen̄ten verkouͤffern, unsern erben und nachkomē, des innhaber der vilgemelten gùlt un̄ dissz kouffs halb vorgemeldet ✳ und damitt
dawider zekoment, zeredent, zetuͦnd oder sind ✳ gen den vorgen̄ten koͤffern, irn erben oder nachkomē, in̄haber der selben gùlt gantz sol unhilfflich, sundˀ
deshalben krafftlos und inen unschedlich sin un̄ beliben, jetz un̄ hinfùr allweg₎, dan̄ diser kouf un̄ verkouf um̄ die gùlt, sol allweg₎ nach in̄halt dissz
brieffs un̄ der brieff darum̄ mit aller siner in̄halt inkrafft bestan, beliben un̄ gehalten werden, än bekrencken aller sachen. ✳ und weren oder wurden
die koͤuffer, das jarzit ampt ze Kùngsfeld₎ und die kilch ze Gebistorf, oder ir nachkomen in̄haber der gùlt desselben obgemeldten unszs brieffs soͤlichˀ
ir gùlt halb hinfùr jemer notdurftig zebruchen, soͤllen wir, unser erben un̄ nachkomē, so den innhabent verbunden sin inen den brieff zuͦ soͤlicher
ir notdurfft zuͦ lichen. doch also so bald sy den gebruchent, sond sy uns den unversert wider zuͦ unsern handen antwurten und das also zetuͦnd
nach billicher notdurft versichern, so dick, das hinfùr zeschulden kumpt all boͤsfùnd, arglist und geverd, herinn gantz vermitten und uszgeschlossen.
und des alles zuͦ warem, vesten urkùnd hand wir, obgen̄ten Wernher und Albrecht Moser, unser insigel fùr uns und unser erben offenlich gehenckt
an disen brieff, der geben ist uff der heiligen zwoͤlfbotten sant Symon und sant Judas abent, do mā zalt von Cristi geburt vierzechenhundert
und sibenzig jar.